EPKK ja EMSi 13. aprilli 2011. a kirjast põllu- ja keskkonnaministritele

2010. a oktoobris-novembris toimusid 4 õppepäeva maaparandusühistute esindajatele, kus arutati ka kuivendussüsteemide seisukorda, nende uuendamise ning tööde toetamise vajadust. Käesoleva aasta esimeses kvartalis toimusid sarnased arutelud ka Järva- ja Tartumaa põllumajandustootjatega.

Eelneva põhjal saatsid 13. aprillil Eesti Põllumajandus-Kaubanduskoda ja Eesti Maaparandajate Selts kirja põllumajandus- ja keskkonnaministritele, milles anti ülevaade kuivendussüsteemide seisukorrast ja tehti ettepanekud olukorra parandamiseks:

̶ tagada riigi poolt korrashoitavate ühiseesvoolude hoiutööde rahastamine 3,3 miljoni euroga aastas;

̶ võimalusel suurendada maaelu arengukava 2007-13 meetme 1.8 toetusi 20 miljoni euro võrra;

̶ taastada maaparandussüsteemide hooldustoetus suuruses 2 miljonit eurot aastas, mille põhieesmärk on toetada maaparandusühistuid hooldustööde tegemisel ja vähendada niimoodi parasniiskete ja kuivendatud maadel põllumajandussaaduste tootmisel tehtavate kulutuste ebavõrdsust;

̶ toetada maaelu arengukava meetme 1.8 Põllu- ja metsamajanduse infrastruktuur jätkamist 2014. aastal algaval EL eelarveperioodil;

̶ tekkivate kulude katmiseks võiks muuhulgas kaasata keskkonna tervendamiseks mõeldud vahendeid.

Nende abinõudega oleks võimalik hoida põllumajandustootmist konkurentsivõimelisena ka kuivendatud maadel ning anda tootjatele kindlus investeeringute tegemiseks ja tootmise laiendamiseks.

**Põllumajandusministeerium vastas 25. mai 2011. a** ja kirjas nõustuti väitega, et põllumajandusmaa säilitamiseks on vajalik suurendada kuivendussüsteemide rekonstrueerimise ja hoiutööde mahtu ning pooldati põhimõtteliselt maaparandusalaseid toetusskeeme.

Samas teatatakse, et riigi eesvoolude rahastamise suurendamise ettepanek 2 556 466 euro võrra on esitatud Rahandusministeeriumile 2012. aasta lisaeelarve seaduse ettevalmistamise protsessi raames. Maaparandussüsteemide hooldustoetuseks on esitatud taotlus 958675 euro ulatuses.

MAK meetme 1.8 täiendav rahastamine saab toimuda vaid teiste meetmete alt vahendite vabanemisel või MAK seirekomisjoni poolt meetmele täiendavate vahendite eraldamise korral.

2014. aastal algava EL eelarveperioodi eeltööd käivad ja EPKK ning EMS ettepanekuid arvestatakse.

**Keskkonnaministeerium vastas 1. augustil 2011** ja oma kirjas teatas, et kuivendussüsteemide rekonstrueerimiseks on võimalik taotleda rahalist toetust KIKi keskkonnaprogrammist ja EL Ühtekuuluvusfondist rahastatavast vooluveekogude seisundi parandamise meetmest, kui veekogul tehtavad tööd vastavad kehtestatud kriteeriumitele.

Kokkuvõtte koostas Tõnu Mugra